SL Uradni list Evropske unije L 164/51

ODLOČBA KOMISIJE

z dne 14. junija 2006

o nekaterih zaščitnih ukrepih v zvezi z visoko patogeno aviarno influenco podtipa H5N1 pri perutnini v Skupnosti in razveljavitvi Odločbe 2006/135/ES

(notificirano pod dokumentarno številko C(2006) 2400)

(Besedilo velja za EGP)

(2006/415/ES)

KOMISIJA EVROPSKIH SKUPNOSTI JE –

ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1), in zlasti člena 9(4) Direktive,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), in zlasti člena 10(4) Direktive,

ob upoštevanju Uredbe (ES) št. 998/2003 Evropskega parlamenta in Sveta z dne 26. maja 2003 o zahtevah v zvezi z zdravstvenim varstvom živali, ki se uporabljajo za netrgovske premike hišnih živali, in o spremembi Direktive Sveta 92/65/EGS (3), in zlasti člena 18 Direktive,

ob upoštevanju Direktive Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (4), in zlasti člena 66(2) Direktive,

ob upoštevanju naslednjega:

(1) Aviarna influenca je kužna virusna bolezen pri perutnini in pticah, ki povzroča smrt in motnje, lahko hitro dobi epizootske razsežnosti, resno ogrozi zdravje živali in močno zmanjša donosnost reje perutnine. V določenih okoliščinah lahko bolezen prav tako predstavlja nevarnost za zdravje ljudi. Obstaja tveganje, da se lahko povzročitelj bolezni z mednarodno trgovino z živimi pticami ali proizvodi prenese na druga gospodarstva, na prostoživeče ptice ter iz ene države članice v druge države članice in tretje države.

(2) Če je bil pri vzorcu, odvzetem perutnini na ozemlju države članice, odkrit virus visoko patogene aviarne influence A podtipa H5, in če ob pričakovanju določitve nevraminidaze tipa (N) klinična slika in epidemiološke okoliščine dopuščajo sum na visoko patogeno aviarno influenco, ki jo povzroča visoko patogeni virus influence A podtipa H5N1, ali je bila prisotnost visoko patogene aviarne influence tega podtipa potrjena, mora prizadeta država članica sprejeti določene zaščitne ukrepe, da se zmanjša nevarnost širjenja bolezni.

(3) Taki zaščitni ukrepi so bili sprejeti z odločbo Komisije 2006/135/ES z dne 22. februarja 2006 glede nekaterih zaščitnih ukrepov v zvezi z visoko patogeno aviarno influenco pri perutnini v Skupnosti (5) in se jih bo izvajalo poleg ukrepov, sprejetih v okviru Direktive Sveta 92/40/EGS z dne 19. maja 1992 o uvedbi ukrepov Skupnosti za obvladovanje aviarne influence (6), zlasti glede gibanja določenih ptic in perutninskih proizvodov ter ostalih ptic, ki izhajajo z območja, ki ga je prizadela bolezen.

(4) Ukrepi, določeni v Direktivi 92/40/EGS, so bili temeljito pregledani v skladu z zadnjim znanstvenim znanjem o nevarnostih aviarne influence za živali in javno zdravje, z razvojem novih laboratorijskih preiskav in cepljenj in z izkušnjami, pridobljenimi v nedavnih izbruhih te bolezni v Skupnosti in tretjih državah. Ob upoštevanju tega pregleda je bila Direktiva 92/40/EGS razveljavljena in nadomeščena z Direktivo 2005/94/ES, ki jo bodo države članice prenesle v nacionalno zakonodajo do 1. julija 2007.

(5) Do prenosa Direktive 2005/94/ES in glede na sedanje stanje bolezni v zvezi z aviarno influenco v Skupnosti je bilo potrebno določiti prehodne ukrepe, uvedene na gospodarstvih, kjer obstaja sum ali je potrjeno, da gre za izbruh aviarne influence, ki jo povzročajo visoko patogeni virusi aviarne influence, pri perutnini ali drugih pticah v ujetništvu.

(6) Prehodni ukrepi, ki so določeni v Odločbi Komisije 2006/416/ES (7) naj bi državam članicam omogočili, da sprejmejo ukrepe obvladovanja bolezni na sorazmeren in prilagodljiv način in da pri tem upoštevajo različne ravni nevarnosti, ki jih predstavljajo različni sevi virusov, verjetni družbeni in ekonomski vpliv zadevnih ukrepov na kmetijski sektor in na druge vpletene sektorje, istočasno pa naj bi zagotovile, da so ukrepi, sprejeti za vsak določen potek, najustreznejši.

(7) Z napredkom držav članic pri prenosu Direktive 2005/94/ES je treba vsako sklicevanje na prehodne ukrepe razlagati kot sklicevanje na ustrezen odstavek v Direktivi 2005/94/ES.

(8) Vendar, zlasti zaradi nevarnosti bolezni in epidemiološkega stanja v zvezi z visoko patogeno aviarno influenco ter ob upoštevanju velikega vpliva, ki ga lahko ima bolezen na gospodarstvo, zlasti če se pojavi na območjih, gosto poseljenih s perutnino, je treba ohraniti določene dodatne ukrepe, kot so bili sprejeti z Odločbo 2006/135/ES. Ti ukrepi bi morali biti usmerjeni v krepitev lokalnih nadzornih ukrepov, s katerimi bi regionalizirali prizadeto državo članico, tako da bi okužene dele ozemlja ločili od neokuženih, ter sektorju perutninskega mesa in trgovinskim partnerjem dajali zagotovila glede varnosti proizvodov, ki prihajajo iz neokuženih delov države.

(9) Ukrepe, določene v Odločbi 2006/135/ES, je treba uskladiti z ukrepi, določenimi v Odločbi 2006/416/ES, zato je zaradi jasnosti in skladnosti primerno razveljaviti Odločbo 2006/135/ES in jo nadomestiti s sedanjo odločbo, ki ohranja le dodatne nadzorne ukrepe, ki se uporabljajo za določeno stanje bolezni v zvezi z visoko patogeno aviarno influenco podtipa H5N1.

(10) Zaradi razlik v nevarnosti bolezni v primeru izbruha visoko patogene aviarne influence, bi morale prizadete države članice v tesnem sodelovanju s Komisijo vzpostaviti območja z visokim tveganjem in območja z nizkim tveganjem, ki morajo biti ločena od neokuženega dela ozemlja.

(11) Če se zaradi epidemiološkega stanja zdi potrebno, se morajo, odvisno od stanja, v Prilogi k tej odločbi v skladu s postopkom iz člena 10(3) ali (4) Direktive 90/425/EGS in člena 9(3) ali (4) Direktive 89/662/EGS sprejeti ukrepi, ki so ustrezni za območja, kjer je izbruh visoko patogene aviarne influence potrjen ali se nanj sumi, zlasti z opisom teh območij in posodabljanjem opisov.

(12) Ukrepi, določeni z odločbo Komisije 2005/734/ES z dne 19. oktobra 2005 o določitvi ukrepov biološke varnosti za zmanjšanje tveganja prenosa visoko patogene aviarne influence, ki jo povzroča virus influence A podtipa H5N1, s ptic, ki živijo v divjini, na perutnino in druge ptice v ujetništvu ter zagotavljanje sistema zgodnjega odkrivanja na območjih z izrazitim tveganjem (8), bi se morali izvajati na prizadetih območjih.

(13) Zaradi usklajenosti je za namene te odločbe primerno uporabiti nekatere opredelitve pojmov iz Direktive 2005/94/ES, Direktive Sveta 90/539/EGS z dne 15. oktobra 1990 o pogojih zdravstvenega stanja živali, ki veljajo znotraj Skupnosti za trgovanje s perutnino in valilnimi jajci ter za njihov uvoz iz tretjih držav (9), Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (10), Uredbe (ES) št. 998/2003.

(14) Direktiva Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (11) določa uradno odobrene ustanove, inštitute in središča ter vzorec potrdila, ki mora spremljati živali ali njihove gamete med takimi odobrenimi ustanovami v različnih državah članicah. Za ptice, ki izvirajo iz ali so namenjene za ustanove, inštitute in središča, odobrena v skladu z navedeno direktivo, je treba predvideti odstopanje od omejitev prevoza.

(15) Treba je dovoliti prevoz valilnih jajc z okuženih območij pod posebnimi pogoji. Odpošiljanje valilnih jajc v druge države mora biti dovoljeno, če so izpolnjeni zlasti pogoji iz Direktive 2005/94/ES. V takih primerih morajo veterinarska spričevala, kot jih določa Direktiva 90/539/EGS, vsebovati sklicevanje na to odločbo.

(16) Treba je dovoliti odpošiljanje mesa, mletega mesa, mehansko izkoščenega mesa, mesnih pripravkov in mesnih proizvodov iz gojene pernate divjadi z okuženih območij pod določenimi pogoji, pri čemer morajo biti izpolnjene zlasti določene zahteve iz Uredbe (ES) št. 853/2004 in Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (12).

(17) Direktiva Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (13), določa seznam obdelav, s katerimi postane meso z zaprtih območij varno, in dopušča možnost uvedbe posebne identifikacijske oznake ter določa identifikacijske oznake, ki se zahtevajo za meso, ki se iz razlogov, povezanih z zdravstvenim varstvom živali, ne sme dajati na trg. Primerno je dovoliti odpošiljanje mesa z okuženih območij z oznako zdravstvene ustreznosti, kot je predvidena z navedeno direktivo, in mesnih izdelkov, ki so bili obdelani v skladu z Direktivo.

(18) Uredba (ES) št. 2076/2005 določa prehodne ukrepe, ki dovoljujejo uporabo nacionalnih identifikacijskih oznak za proizvode živalskega porekla, ki so namenjeni za prehrano ljudi in se lahko tržijo samo na nacionalnem ozemlju države članice, kjer so bili proizvedeni.

(19) Uredba (ES) št. 1774/2002 Evropskega parlamenta in Sveta z dne 3. oktobra 2002 o določitvi zdravstvenih pravil za živalske stranske proizvode, ki niso namenjeni prehrani ljudi (14), dovoljuje dajanje v promet vrste živalskih stranskih proizvodov s poreklom z območij Skupnosti, za katere veljajo omejitve glede zdravstvenega varstva živali, saj ti proizvodi veljajo za varne, ker se proizvajajo, predelujejo in uporabljajo pod posebnimi pogoji, s čimer se učinkovito inaktivirajo morebitni patogeni ali prepreči stik z dovzetnimi živalmi.

(20) Ob upoštevanju ukrepov, sprejetih po izbruhu visoko patogene aviarne influence podtipa H5N1 pri perutninski jati na dvorišču na Danskem, in vzpostavitve območij A in B v skladu s členom 2(4)(b) in (c) Odločbe 2006/135/ES morajo biti ta območja še naprej vključena v Prilogi k tej odločbi, nadaljnji območji A in B pa morata biti vključeni po nedavnem izbruhu aviarne influence podtipa H5 pri jati gosi na Madžarskem.

(21) Odločba 2006/135/ES se zato razveljavi in nadomesti s to odločbo.

(22) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Vsebina in področje uporabe

1. Da se zaradi premikov perutnine, ostalih ptic ali proizvodov prepreči širitev aviarne influence na neokužena območja Skupnosti, ta določba določa zaščitne ukrepe, ki se uporabljajo v primerih visoko patogene aviarne influence pri perutnini na ozemlju države članice („prizadeta država članica“), ki jo povzroča visoko patogen virus influence A podtipa H5, kjer se sumi („sum izbruha“) ali je potrjeno („izbruh“), da je nevraminidaza tipa N1.

2. Ukrepi iz te odločbe se uporabljajo brez poseganja v ukrepe, ki se uporabljajo v primeru izbruha visoko patogene aviarne influence pri perutnini, v skladu z Odločbe 2006/416/ES.

Člen 2

Opredelitve

Za namene te odločbe veljajo opredelitve iz Direktive 2005/94/ES. Poleg tega se uporabljajo naslednje opredelitve:

(a) „valilna jajca“ pomeni jajca za inkubiranje, ki jih znese perutnina, kot so opredeljena v členu 2(4) Direktive 2005/94/ES;

(b) „pernata divjad“ pomeni divjad, kot je opredeljena v drugi alinei točke 1.5 in, kar zadeva vrste ptic, v točki 1.7 Priloge I k Uredbi (ES) št. 853/2004;

(c) „druge ptice v ujetništvu“ pomeni ptice, kot so opredeljene v točki 6 člena 2 Direktive 2005/94/ES, vključno s: (i) hišnimi živalmi ptičjih vrst iz člena 3(a) Uredbe (ES) št. 998/2003; in (ii) pticami, namenjenimi za odobrene ustanove, inštitute ali središča, kot je opredeljeno v členu 2(1)(c) Direktive 92/65/EGS.

Člen 3

Območja A in B

1. Območje, navedeno v delu A Priloge („območje A“), se šteje za območje visokega tveganja, ki zajema okužena in ogrožena območja, določena v skladu s členom 11 Odločbe 2006/416/ES.

2. Območje, navedeno v delu B Priloge („območje B“), je opredeljeno kot območje z nizkim tveganjem, ki lahko zajema vse nadaljnje območje z omejitvami ali njegove dele, določene v skladu s členom 11 Odločbe 2006/416/ES, in ki ločuje območje A od neokuženega območja prizadete države članice, če tako območje obstaja, ali od sosednjih držav.

Člen 4

Vzpostavitev območij A in B

1. Nemudoma po sumu izbruha ali potrjenem izbruhu visoko patogene aviarne influence, ki ga povzroča visoko patogeni virus influenca A podtipa H5 in za katero se sumi ali je potrjeno, da je nevraminidiza tipa N1, prizadeta država članica ob upoštevanju pravnih zahtev, določenih v členu 11 Odločbe 2006/416/ES, vzpostavi območje A in ob upoštevanju geografskih, upravnih, ekoloških in epizootioloških dejavnikov v zvezi z aviarno influenco območje B ter o njih uradno obvesti Komisijo, ostale države članice in po potrebi javnost.

2. Komisija v sodelovanju s prizadeto državo članico pregleda območja, ki jih vzpostavi prizadeta država članica, in za navedena območja sprejme ustrezne ukrepe v skladu s členom 9(3) in (4) Direktive 89/662/EGS in členom 10(3) ali (4) Direktive 90/425/EGS.

3. Če se potrdi, da je nevraminidaza drugačnega tipa kot N1, prizadeta država članica odpravi ukrepe, ki jih je prej sprejela v zvezi z zadevnimi območji, in o tem uradno obvesti Komisijo in druge države članice.

Komisija v sodelovanju s prizadeto državo članico sprejme ustrezne ukrepe v skladu s členom 9(3) ali (4) Direktive 89/662/EGS in členom 10(3) ali (4) Direktive 90/425/EGS.

4. Če se pri perutnini potrdi visoko patogeni virus influence A podtipa H5N1, prizadeta država članica:

(a) o tem uradno obvesti Komisijo in ostale države članice,

(b) uporabi ukrepe, določene v členu 5: (i) najmanj 21 dni za okužena območja in 30 dni za ogrožena območja po datumu zaključenih postopkov predhodnega čiščenja in razkuževanja okuženih gospodarstev v skladu s členom 7(7) Odločbe 2006/416/ES; ter (ii) kakor dolgo je to potrebno glede na geografske, upravne, ekološke in epizootiološke dejavnike, ki so povezani z aviarno influenco; ali (iii) do datuma, navedenega v Prilogi za prizadeto državo članico,

(c) stalno obvešča Komisijo in države članice o kakršnih koli dogodkih v zvezi z območji A in B.

Komisija v sodelovanju s prizadeto državo članico sprejme ustrezne ukrepe v skladu s členom 9(3) ali (4) Direktive 89/662/EGS in členom 10(3) ali (4) Direktive 90/425/EGS.

Člen 5

Splošna prepoved

Poleg omejitev glede premikov perutnine, drugih ptic v ujetništvu, njihovih valilnih jajc in proizvodov iz takšnih ptic, določenih v Odločbi 2006/416/ES za gospodarstva na okuženem območju, ogroženem območju in območju z nadaljnjimi omejitvami, prizadeta država članica zagotovi, da se:

(a) nobena živa perutnina in druge ptice v ujetništvu, razen ptic iz člena 2(c)(i) in (ii), ter valilna jajca perutnine, drugih ptic v ujetništvu, razen ptic iz člena 2(c)(ii), in pernate divjadi ne odpošiljajo iz območja B na preostali del ozemlja prizadete države članice, če se to uporablja, ali v druge države članice ali v tretje države;

(b) nobeni proizvodi iz mesa pernate divjadi, namenjeni za prehrano ljudi, ne odpošiljajo iz območij A in B na preostali del ozemlja prizadete države članice, če se to uporablja, ali v druge države članice ali v tretje države;

(c) nobeni živalski stranski proizvodi delno ali v celoti iz ptičjih vrst iz območij A in B, za katere veljajo predpisi Uredbe (ES) št. 1774/2002, ne prevažajo med območji A in B ali odpošljejo s teh območij na preostali del ozemlja prizadete države članice, če se to uporablja, ali v druge države članice ali v tretje države;

(d) nobene perutnine ali drugih ptic v ujetništvu ne zbira na shodih znotraj območja B, kot so sejmi, trgi ali predstave.

Člen 6

Odstopanja za živo perutnino in enodnevne piščance

1. Z odstopanjem od člena 5(a) lahko prizadeta država članica dovoli neposreden prevoz perutnine z gospodarstev na območju B do klavnic v prizadeti državi članici, ki jih imenuje pristojni organ, ali po sporazumu med pristojnimi organi do določene klavnice v drugi državi članici ali tretji državi.

2. Z odstopanjem od člena 5(a) lahko prizadeta država članica dovoli neposreden prevoz perutnine z gospodarstev na območju B do gospodarstev pod uradnim nadzorom v isti državi članici, kjer perutnina ostane vsaj 21 dni.

3. Z odstopanjem od člena 5(a) lahko prizadeta država članica dovoli neposreden prevoz perutnine z gospodarstev na območju B do določenega gospodarstva v drugi državi članici ali v tretji državi, pod pogojem da:

(a) se pristojni organi strinjajo;

(b) na določenem gospodarstvu ni druge perutnine;

(c) določeno gospodarstvo je pod uradnim nadzorom;

(d) perutnina ostane na določenem gospodarstvu vsaj 21 dni.

4. Z odstopanjem od člena 5(a) lahko prizadeta država članica dovoli prevoz enodnevnih piščancev iz valilnice, ki se nahaja v območju B:

(a) do gospodarstev, ki so pod uradnim nadzorom v prizadeti državi članici in po možnosti zunaj območja A;

(b) do katerega koli gospodarstva po možnosti zunaj območja A, pod pogojem da so bili enodnevni piščanci izvaljeni iz jajc, ki izpolnjujejo zahteve iz člena 7(1)(b);

(c) do katerega koli gospodarstva po možnosti zunaj območja A, pod pogojem da so bili enodnevni piščanci izvaljeni iz jajc, pobranih na gospodarstvih, ki so se na dan pobiranja nahajala zunaj območij A in B, in so se prevažala v razkuženi embalaži.

5. Veterinarska spričevala, priložena pošiljkam perutnine ali enodnevnih piščancev iz odstavkov 1, 2, 3 in 4(b) in (c) v druge države članice, vsebujejo navedbo:

„Pošiljka je v skladu s pogoji zdravstvenega varstva živali iz Odločbe Komisije 2006/415/ES.“

6. Premiki v skladu z odstavki 1, 2, 3 in 4 se izvajajo pod uradnim nadzorom. Dovoljeni so le v primeru, če uradni veterinar potrdi, da na gospodarstvu porekla ni nobenega suma na visoko patogeno aviarno influenco. Uporabljena prevozna sredstva morajo biti pred in po uporabi očiščena in razkužena.

Člen 7

Odstopanja za valilna jajca in jajca, prosta specifičnih patogenov

1. Z odstopanjem od člena 5(a) lahko prizadeta država članica dovoli odpošiljanje valilnih jajc:

(a) pobranih na gospodarstvih, ki se na dan pobiranja nahajajo na območju B, do določene valilnice v prizadeti državi članici ali po sporazumu med pristojnimi organi do določene valilnice v drugi državi članici ali tretji državi;

(b) pobranih na gospodarstvih, ki se na dan pobiranja nahajajo na območju B, kjer je perutnina imela negativne rezultate pri serološkem pregledu za aviarno influenco, ki lahko ugotovi 5 % prevalenco bolezni s stopnjo zaupanja vsaj 95 %, in je sledljivost zagotovljena, do katere koli valilnice.

2. Z odstopanjem od člena 5(a) prizadeta država članica v znanstvene, diagnostične ali farmacevtske namene dovoli odpošiljanje valilnih jajc ali jajc, prostih specifičnih patogenov, ki so bila pobrana na gospodarstvih, ki se na dan pobiranja nahajajo na območju A ali B, v določene laboratorije, inštitute, k proizvajalcem farmacevtskih izdelkov in cepiv v prizadeti državi članici ali po sporazumu med pristojnimi organi v drugo državo članico ali tretjo državo.

3. Veterinarska spričevala, priložena pošiljkam valilnih jajc iz odstavkov 1(a) in (b) ter 2 v druge države članice, vsebujejo navedbo:

„Pošiljka je v skladu s pogoji zdravstvenega varstva živali iz Odločbe Komisije 2006/415/ES.“

4. Premiki, dovoljeni v skladu z odstavkom 1 ali 2, se izvajajo pod uradnim nadzorom. Dovoljeni so le v primeru, če uradni veterinar potrdi, da na gospodarstvu porekla ni nobenega suma na visoko patogeno aviarno influenco. Uporabljena prevozna sredstva morajo biti pred in po uporabi očiščena in razkužena.

Člen 8

Odstopanja za meso, mleto meso in mehansko izkoščičeno meso pernate divjadi in za mesne pripravke in mesne izdelke, izdelane iz takšnega mesa

1. Z odstopanjem od člena 5(b) lahko države članice odobrijo odpošiljanje svežega mesa, mletega mesa, mehansko izkoščičenega mesa in mesnih pripravkov ali mesnih izdelkov iz pernate divjadi s poreklom iz območij A ali B na nacionalne trge, če je to meso označeno z oznako zdravstvene ustreznosti iz Priloge II k Direktivi 2002/99/ES ali z nacionalno oznako, določeno v skladu s členom 4 Uredbe (ES) št. 2076/2005.

2. Z odstopanjem od člena 5(b) prizadeta država članica dovoli odpošiljanje:

(a) mesnih izdelkov, ki so pridelani iz mesa pernate divjadi s poreklom z območja A ali B, in so bili obdelani v skladu z zahtevami za aviarno influenco iz razpredelnice 1(a), (b) ali (c) Priloge III k Direktivi 2002/99/ES;

(b) svežega mesa pernate divjadi, ki nima porekla na območjih A ali B in je proizvedeno v obratih znotraj območja A ali B v skladu z oddelkom IV Priloge III k Uredbi (ES) št. 853/2004, ter je kontrolirano v skladu s poglavjem VIII oddelka IV Priloge I k Uredbi (ES) št. 854/2004;

(c) mletega mesa, mesnih pripravkov, mehansko izkoščičenega mesa in mesnih izdelkov, ki vsebujejo meso iz točke (b) in so proizvedeni v objektih, ki se nahajajo v območju A ali B, v skladu z oddelkoma V in VI Priloge III k Uredbi (ES) št. 853/2004.

Člen 9

Odstopanja za živalske stranske proizvode

1. Z odstopanjem od člena 5(c) prizadeta država članica dovoli:

(a) odpošiljanje stranskih živalskih proizvodov, ki izhajajo iz ptic, z območja A ali B, ki: (i) so v skladu s pogoji iz naslednjih prilog ali delov prilog k Uredbi (ES) št. 1774/2002: — Priloga V; — poglavja II (A), III (B), IV (A), VI (A in B), VII (A), VIII (A), IX (A) in X (A) Priloge VII; ter — poglavje II (B), poglavje III (II) (A) in poglavje VII (A) (1) (a) Priloge VIII; ali (ii) se ob upoštevanju ukrepov biološke varnosti za preprečevanje širitve virusa prevažajo do tistih obratov, ki so odobreni v skladu s členi 12 do 15 ali členoma 17 in 18 Uredbe (ES) št. 1774/2002, za odstranitev, nadaljnjo predelavo ali uporabo, ki zagotavljajo vsaj inaktivacijo virusa aviarne influence; ali (iii) se ob upoštevanju ukrepov biološke varnosti za preprečevanje širitve virusa prevažajo do uporabnikov ali zbirnih centrov, ki so odobreni in registrirani v skladu s členom 23(2) Uredbe (ES) št. 1774/2002, za prehrano živali, potem ko so bili obdelani v skladu s točkami (5)(a)(ii) in (iii) Priloge IX k navedeni uredbi, da bi se zagotovila vsaj inaktivacija virusa aviarne influence;

(b) odpošiljanje nepredelanega perja ali delov peres, ki je proizvedeno iz perutnine ali gojene pernate divjadi, z območja B v skladu s poglavjem VIII(A)(1)(a) Priloge VIII k Uredbi (ES) št. 1774/2002;

(c) odpošiljanje predelanega perja ali delov peres z območja A ali B, proizvedenih iz perutnine ali gojene pernate divjadi, obdelanih s paro ali po drugi metodi, ki zagotavlja popolno uničenje patogenov.

2. Prizadeta država članica zagotovi, da je proizvodom iz odstavka 1(b) in (c) tega člena priložen trgovinski dokument v skladu s poglavjem X Priloge II k Uredbi (ES) št. 1774/2002, ki za proizvode iz odstavka 1(c) v točki 6.1 navaja, da so ti proizvodi obdelani s paro ali po drugi metodi, ki zagotavlja popolno uničenje patogenov.

Vendar ta trgovinski dokument ni potreben za predelano okrasno perje, predelano perje, ki ga potniki nosijo za svojo osebno uporabo, ali za pošiljke predelanega perja, poslane posameznikom za neindustrijske namene.

Člen 10

Pogoji za premike

1. Če so premiki živali ali proizvodov iz njih, ki so navedeni v tej odločbi, dovoljeni v skladu s členi 6, 7, 8 in 9, mora dovoljenje temeljiti na ugodni oceni tveganja, ki jo je pripravil pristojni organ, in sprejeti morajo biti vsi potrebni ukrepi biološke varnosti, da se prepreči širjenje aviarne influence.

2. Če so odpošiljanje, premiki ali prevoz proizvodov iz odstavka 1 dovoljeni v skladu s členi 7, 8 in 9, za katere veljajo upravičeni pogoji ali omejitve, je treba te proizvode pridobiti, z njimi ravnati, jih obdelati, hraniti ali prevažati tako, da ni ogrožena zdravstvena ustreznost drugih proizvodov, ki izpolnjujejo vse zahteve glede zdravstvenega varstva živali za trgovino, dajanje v promet ali izvoz v tretje države.

Člen 11

Skladnost in obveščanje

Vse države članice takoj sprejmejo in objavijo ukrepe, ki so potrebni za uskladitev s to odločbo. O tem nemudoma obvestijo Komisijo.

Prizadeta država članica te ukrepe uporabi takoj, ko pri perutnini upravičeno sumi na prisotnost visoko patogenega virusa aviarne influence podtipa H5N1.

Prizadeta država članica redno zagotavlja Komisiji in ostalim državam članicam potrebne informacije o epidemiologiji bolezni in po potrebi o dodatni kontroli, nadzornih ukrepih in obveščevalnih kampanjah, ki jih izvaja.

Člen 12

Veljavnost

Ta odločba se uporablja do 30. junija 2007.

Člen13

Razveljavitev

Odločba 2006/135/ES se razveljavi.

Člen 14

Naslovnik

Ta odločba je naslovljena na države članice.

V Bruslju, 14. junija 2006 Za Komisijo Markos KYPRIANOU Član Komisije

(1) UL L 395, 30.12.1989, str. 13. Direktiva, kakor je bila nazadnje spremenjena z Direktivo 2004/41/ES Evropskega parlamenta in Sveta (UL L 157, 30.4.2004, str. 33).

(2) UL L 224, 18.8.1990, str. 29. Direktiva, kakor je bila nazadnje spremenjena z Direktivo 2002/33/ES Evropskega parlamenta in Sveta (UL L 315, 19.11.2002, str. 14).

(3) UL L 146, 13.6.2003, str. 1. Uredba, kakor je bila nazadnje spremenjena z Uredbo Komisije (ES) št. 590/2006 (UL L 104, 13.4.2006, str. 8).

(4) UL L 10, 14.1.2006, str. 16.

(5) UL L 52, 23.2.2006, str. 41. Odločba, kakor je nazadnje spremenjena z Odločbo 2006/384/ES (UL L 148, 2.6.2006, str. 53).

(6) UL L 167, 22.6.1992, str. 1. Direktiva, kakor je bila nazadnje spremenjena z Aktom o pristopu iz leta 2003.

(7) Glej stran 61 tega Uradnega lista.

(8) UL L 274, 20.10.2005, str. 105. Odločba, kakor je nazadnje spremenjena z Odločbo 2005/855/ES (UL L 316, 2.12.2005, str. 21).

(9) UL L 303, 31.10.1990, str. 6. Direktiva, kakor je bila nazadnje spremenjena z Aktom o pristopu iz leta 2003.

(10) UL L 139, 30.4.2004, str. 206. Uredba, kakor je bila nazadnje spremenjena z Uredbo Komisije (ES) št. 2076/2005 (UL L 338, 22.12.2005, str. 83).

(11) UL L 268, 14.9.1992, str. 54. Direktiva, kakor je bila nazadnje spremenjena z Direktivo 2004/68/ES (UL L 139, 30.4.2004, str. 321).

(12) UL L 139, 30.4.2004, str. 55. Uredba, kakor je bila nazadnje spremenjena z Uredbo Komisije (ES) št. 2076/2005.

(13) UL L 18, 23.1.2003, str. 11.

(14) UL L 273, 10.10.2002, str. 1. Uredba, kakor je bila nazadnje spremenjena z Uredbo Komisije (ES) št. 208/2006 (UL L 36, 8.2.2006, str. 25).